Dôvodová správa

Všeobecná časť

     Národná rada Slovenskej republiky prijala zákon č. 302/2001 Z. z. o samospráve vyšších územných celkov (zákon o samosprávnych krajoch).
     Tento zákon má zabezpečiť samostatné hospodárenie týchto vyšších územných celkov, čím sa výkon a rozhodovacie právomoci priblížia viac k občanovi. Táto decentralizácia je v súlade so zámermi štátnej politiky.
     V § 6 tohto zákona je uvedené, že štátna správa môže zákonom preniesť na samosprávny kraj niektoré úlohy, ktoré vykonávala a s prenesením týchto úloh štát poskytne samosprávnemu kraju potrebné finančné a materiálne prostriedky.
     Ako jedným zo zdrojov materiálneho zabezpečenia vyšších územných celkov je možnosť použitia majetku Fondu národného majetku Slovenskej republiky.
     V zákone č. 92/1991 Zb. o podmienkach prevodu majetku štátu na iné osoby v znení neskorších predpisov nie je explicitne daná možnosť tento majetok použiť v prospech vyšších územných celkov nakoľko zákon č. 302/2001 Z. z. v tom čase ešte nebol prijatý. Preto Ministerstvo pre správu a privatizáciu národného majetku Slovenskej republiky pristúpilo k vypracovaniu novely zákona č. 92/1991 Zb., aby týmto spôsobom umožnilo vyšším územným celkom napĺňať svoje úlohy dané zákonom č. 302/2001 Z. z.
      Takto poskytnuté zdroje môžu vyššie územné celky použiť o. i. aj na zabezpečenie úloh týkajúcich sa skvalitnenia životného prostredia. Podľa objemu majetku prevedeného na vyššie územné celky je možné počítať aj so zvýšením zamestnanosti. 
     Novela zákona nebude mať dopad na štátny rozpočet, nakoľko ide o majetok Fondu národného majetku Slovenskej republiky. Naopak dá sa predpokladať, že prevodom majetku na vyššie územné celky sa zabezpečí kvalitnejší výkon správy tohto majetku. Na druhej strane pre vyššie územné celky vzniknú výdavky súvisiace so správou takéhoto majetku. Návrh zákona je v súlade s Ústavou Slovenskej republiky a ostatnými právnymi predpismi.

DOLOŽKA ZLUČITEĽNOSTI

návrhu novely zákona s právom Európskej únie

1.	Navrhovateľ zákona:
      Vláda Slovenskej republiky. 

2.	Návrh zákona:
      Zákon, ktorým sa dopĺňa zákon č. 92/1991 Zb. o podmienkach prevodu majetku  
      štátu na iné osoby v znení neskorších predpisov.

3.	V práve Európskej únie je problematika návrhu zákona:
Nie je predmetom aproximácie.

4.	Návrh zákona svojou problematikou:
Nie je predmetom  aproximácie  práva podľa čl. 70 Európskej dohody   
      o pridružení a svojou problematikou nepatrí ani medzi priority odporúčané v Bielej knihe.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej  únie:
Vzhľadom na vnútroštátny charakter upravovanej problematiky je vyjadrenie stupňa zlučiteľnosti návrhu právneho predpisu s právom ES/EÚ bezpredmetné.

6.   Gestor (spolupracujúce rezorty):
       bezpredmetné

7.   Vzhľadom nato, že návrh zákona nie je predmetom zlučiteľnosti s právom ES/EÚ pri vypracovaní tohto návrhu sa nezúčastnili žiadny experti.

Osobitná časť

     Doplnením tohto paragrafu sa rozširuje možnosť použitia majetku Fondu národného majetku Slovenskej republiky nielen na prevod majetku na obce ale aj na vyššie územné celky. Rozhodnutia o tomto prevode bude vydávať Ministerstvo pre správu a privatizáciu národného majetku Slovenskej republiky podľa § 10 ods. 6 a v súlade s § 28 ods. 3 písm. a) zákona č. 92/1991 Zb. o podmienkach prevodu majetku štátu v znení neskorších predpisov.